Brɛ kʋá mʋa amʋ́nyɔ befia a,
ɔlɛda amʋ́ ɔla ɔbɛɛ,
“Mlɩmánatɩ Yerusalem.
Mlɩtsia ɩnʋ gyo mɩ Sɩ atokiehɛ amʋʋ ɔlɛhɩɛ yaɩ ɔbɛɛ,
mɛ́ha mlɩ,
nɛbla mlɩ mʋ́ ɩwɩ asʋn amʋ.
Asu Ɔbɔpʋ Yohane lɔpʋ ntsu bɔ aha asu,
tamɛ nkɛ kutuklu kʋ ɔma a,
Bulu ɔbɔ́pʋ Ɔŋɛ Wankɩhɛ amʋ bɔ mlɩ asu.”
Mʋ́ sʋ brɛá mʋa amʋ́nyɔ bɛlafia a,
bɛfɩtɛ mʋ bɛɛ,
“Anɩ Wie,
brɛ anfɩtɔ féyinkia iwiegyi amʋ ha Israelfɔ nɩ?”
Yesu lɛbla amʋ́ ɔbɛɛ,
“Imehian ánɩ́ mlɛ́bɩ nkɛ ntɛ brɛá mɩ Sɩ nkʋlɛ lahɩɛ mʋ onuto tumitɔ.
Mboun nɩ Ɔŋɛ Wankɩhɛ amʋ owie mlɩtɔ a,
mlénya tumi talɩ gyi mɩ ɩwɩ adansɩɛ tsu Yerusalem wulutɔ,
Yudea pʋ́ Samaria ɔmátɔ fɛ́ɛ́ yɔfʋn ɔyɩ ɔka.”
Brɛá ɔlɛblɩ asʋn anfɩ ta a,
amʋ́ ansɩtɔ ɩnʋ Bulu lotsu mʋ ya ɔsʋsʋ,
ɔlɔfwɩ wie nwʋlʋtatɔ.
Besi bʋdɛ nwʋlʋtasʋ kɩ alɩɩ.
Bɛlakɩ a,
ayin abanyɔ akʋá bɔwa atadɩɛ fututu lɩɩ amʋ́ wa a.
Ayin amʋ bɛfɩtɛ amʋ́ bɛɛ,
“Oo Galileafɔ ayin,
ntɔ mlɩdɛkɩ nwʋlʋtasʋ alɩ?
Alɩ anfɩ mlɩlawun Bulu latsu Yesu ɔya ɔsʋsʋ anfɩ a,
alɩ kɛn obéyinkia mʋ ba nɩ.”